Source: https://www.najpravo.sk/clanky/sudne-poplatky-cakaju-zmeny.html
Timestamp: 2019-09-20 10:50:34+00:00
Document Index: 4228934

Matched Legal Cases: ['§ 2', '§ 4', '§ 4', '§ 11', 'súd ', '§ 11', '§ 11', '§ 11', '§ 11', 'súd ']

Súdne poplatky čakajú zmeny | Články | Najprávo.sk - najlepší právny poradca
3.9. 2012, 10:19 | Edmund Horváth
V legislatívnom procese sa nachádza veľká novela zákona o správnych poplatkoch, ktorá vo svojom druhom článku bude meniť aj zákon o súdnych poplatkoch. Návrh noviel už prešiel prvým parlamentným čítaním a momentálne o ňom rokujú výbory národnej rady.
Keďže sa v súčasnosti ešte nejedná o definitívnu podobu zákona, nebudeme sa jednotlivým zmenám venovať podrobne, prinášame vám len sumár navrhovaných zmien:
spresňuje sa vymedzenie osoby poplatníka v exekučnom konaní a § 2 ods. 1 písmeno f) by mal po novom znieť: poplatníkom je „oprávnený a povinný v exekučnom konaní". Dôvodová správa uvádza, že ide o reakciu na nejednoznačnosť právnej úpravy v otázke osoby poplatníka súdneho poplatku za konanie súdu o námietkach proti exekúcii. Keďže ide o jedinú zmenu v tomto návrhu novely týkajúcu sa spoplatnenia námietok proti exekúcii, zákonodarcovi zrejme unikol nález ústavného súdu, ktorým tento vyriekol, že položka 13 písm. b/ sadzobníka (t. j. poplatok za námietky proti exekúcii) nie je v súlade s ústavou a dohovorom o ochrane ľudských práv a základných slobôd.
precizovať by sa malo súčasné znenie § 4 ods. 1 písm. c/, ktoré by malo po novom znieť tak, že od súdneho poplatku sú oslobodené súdne konania vo veciach zdravotného poistenia, sociálneho poistenia a sociálneho zabezpečenia, starobného dôchodkového sporenia, doplnkového dôchodkového sporenia, štátnych sociálnych dávok, peňažných príspevkov na kompenzáciu sociálnych dôsledkov ťažkého zdravotného postihnutia, preukazu fyzickej osoby s ťažkým zdravotným postihnutím, preukazu fyzickej osoby s ťažkým zdravotným postihnutím so sprievodcom, parkovacieho preukazu pre fyzickú osobu so zdravotným postihnutím, sociálnych služieb,3b) aktívnych opatrení na trhu práce3c) a poskytovania zdravotnej starostlivosti
navrhuje sa vyňatie konania vo veciach náhrady škody spôsobenej nezákonným rozhodnutím orgánu verejnej moci alebo jeho nesprávnym úradným postupom z rozsahu vecného oslobodenia. Týmto opatrením vláda údajne reaguje na nárast právne neopodstatnených žalôb o náhradu škody podľa zákona č. 514/2003 Z. z. na súdoch. Ako uvádza ministerstvo financií, ktoré je predkladateľom novely, v žalobách sú predmetom sporu istiny v sumách nezriedka presahujúcich milióny eur bez toho, aby nároky žalobcov mali oporu v zákone. Oslobodenie od súdneho poplatku v súdnom konaní o náhradu škody má pre súdy v konečnom dôsledku za následok výrazný nárast sporovej agendy, keďže v štádiu predbežného prerokovania nároku v konaní pred ústredným orgánom štátnej správy nie je možné nárokom žiadateľov z dôvodu právnej neopodstatnenosti vyhovieť. Pokiaľ sa v súdnom konaní preukáže nezákonné rozhodnutie orgánu štátu, prípadne jeho nesprávny úradný postup a štát bude zaviazaný na náhradu škody, úspešnému žalobcovi v rámci náhrady trov konania prizná i náhradu trov na zaplatenom súdnom poplatku. Žaloby by sa mali spoplatňovať podľa položky č. 1 Sadzobníka súdnych poplatkov.
rozširuje sa rozsah osobného oslobodenia aj na navrhovateľov v konaní o uznanie alebo vyhlásenie vykonateľnosti cudzieho rozhodnutia o výživnom
zužuje sa rozsah osobného oslobodenia príslušníkov ozbrojených síl len na konania o preskúmanie rozhodnutí služobných orgánov, ktorý sa týkajú skončenia služobného pomeru a s tým súvisiacich nárokov
v aplikačnej praxi sa rozmohli postupy, kedy je na úpadcov postupované značné množstvo pohľadávok a správcovia ich následne začínajú uplatňovať na súdoch. V týchto prípadoch ide o vymáhanie nárokov z pohľadávok postúpených na úpadcu až po vyhlásení konkurzu. Javí sa však, že predmetnou aktivitou sa obchádza skutočný zmysel a účel konkurzu, pri nezanedbateľnej motivácii žalovať postúpené a po vyhlásení konkurzu nadobudnuté pohľadávky bez povinnosti platiť súdny poplatok. Preto sa navrhuje nové znenie § 4 ods. 2 písmena m), podľa ktorého bude správca konkurznej podstaty od súdneho poplatku oslobodený iba v prípadoch, ak nepôjde o uplatňovanie nárokov z pohľadávok postúpených na úpadcu po vyhlásení konkurzu.
precizuje sa úprava oslobodenia cudzincov v konaní o udelenie azylu
upravuje sa ustanovenie § 11 ods. 9 upravujúce vracanie súdnych poplatkov za odpor. Návrh novely reaguje na aplikačné problémy a nejednotnú prax súdov v nadväznosti na vymáhanie súdnych pohľadávok Justičnou pokladnicou. Ide o prípady, kedy odporca podá odpor proti platobnému rozkazu, súd uznesením vyrubí súdny poplatok za odpor, ktorý však odporca nezaplatí a následne pred začatím pojednávania vo veci samej navrhovateľ vezme návrh na začatie konania späť alebo sa konanie z iných dôvodov zastaví. Uznesenie o poplatkovej povinnosti však nadobudlo právoplatnosť a vykonateľnosť a stalo sa teda spôsobilým titulom na vymáhanie súdnej pohľadávky. Zastavenie konania vo vyššie vymedzených prípadoch je dôvodom na vrátenie poplatku za odpor podľa § 11 ods. 9 zákona o súdnych poplatkoch. V prípade nezaplatených poplatkov však legislatívny nedostatok ustanovenia § 11 viedol súdy k tomu, aby takéto uznesenie o poplatkovej povinnosti predložili Justičnej pokladnici na vymáhanie pohľadávky na súdnom poplatku a po jeho vymožení sa odporcovi poplatok vrátil podľa § 11 ods. 9 v spojení s § 11 ods. 4 zákona o súdnych poplatkoch. Z hľadiska celkovej efektívnosti rozhodovacej činnosti, ako aj vymáhania súdnych pohľadávok sa súčasný právny stav javí ako neúmerne zaťažujúci agendu súdov v podobných prípadoch, preto sa dopĺňa nová veta, podľa ktorej „pri nezaplatenom poplatku súd poplatok nevyberie a uznesenie o uloženej povinnosti zaplatiť poplatok v celom rozsahu zruší."
nadväzne na posunutie termínu zrušenia kolkových známok z januára 2013 na 1. január 2014 sa mení prechodné ustanovenie o možnosti používania kolkových známok. Podľa navrhovanej úpravu bude možné kolkové známky používať na úhradu súdneho poplatku do septembra 2014.
navrhuje sa zvýšenie poplatkov podľa Položky 10 Sadzobníka súdnych poplatkov zo 66 eur na 70 eur s tým, že vo veciach osobitne náročných sa poplatok zvyšuje na 500 eur.
Sadzobník sa dopĺňa o nový bod v položke 18b a poplatok sa bude vyberať tiež z návrhu na uznanie alebo vyhlásenie vykonateľnosti cudzích rozhodnutí
navrhuje sa zvýšenie poplatku za výpis a odpis z registra trestov, a to zo súčasných 3 eur na 4 eurá.
Návrh novely vo svojom prvom článku zavádza tiež rozsiahle zmeny do oblasti správnych poplatkov. Zmeny sú navrhované v oblasti verejnej správy, stavebnej činnosti, ide najmä o zmenu sadzieb napríklad za stavebné povolenie vo vzťahu k právnickým osobám, za predĺženie platnosti stavebného povolenia, za kolaudačné rozhodnutie, v oblasti hazardných hier ide o úpravu súčasne platnej sadzby poplatku za zmeny v udelenej licencii, v oblasti dopravy ide o sadzby poplatkov za prvý zápis motorového vozidla do evidencie vozidiel v Slovenskej republike, ktoré sa navrhuje ustanoviť rozdielne v závislosti od výkonu motora nad 80 kW, prehodnotili sa aj sadzby poplatkov za udelenie dopravnej licencie, menia sa niektoré sadzby poplatkov za úkony správy katastra okrem výpisu z katastra nehnuteľností, ktorý sa zachováva na súčasnej úrovni a i.
Po schválení tohto zákona sa budeme všetkými zmenami zaoberať podrobnejšie s presným porovnaním zmenených sadzieb.